จับตา! LH-LHHOTEL มีดีลใหญ่รอหนุนโบกฯแนะเก็บชี้เป้า11.5 บาท-16.3 บาท
จับตา! LH-LHHOTEL มีดีลใหญ่รอหนุนบ.ย่อย LH มีแผนขายสิทธิการบริหารโรงแรมแกรนด์ เซ็นเตอร์ พอยท์ ราชดำริเข้ากองทุน LHHOTEL โดยมีมูลค่าราว 3.5-3.9 พันล้านบาท เตรียมประชุมผู้ถือหุ้นเพื่ออนุมัติในวันที่ 1 พ.ย.59 และดีลคาดว่าจะแล้วเสร็จในไตรมาส 1/60โบรกฯแนะซื้อชี้เป้า11.5 บาท-16.3 บาท
22 ก.ย. 2559

บล.ดีบีเอส วิคเคอร์ส ระบุในบทวิเคราะห์วันนี้ (22 ก.ย.) ว่า บริษัทย่อยของบริษัทแลนด์แอนด์เฮ้าส์ จำกัด (มหาชน) หรือ LH ซึ่งถือหุ้น 60% มีแผนขายสิทธิการบริหารโรงแรมแกรนด์ เซ็นเตอร์ พอยท์ ราชดำริเข้ากองทุน LHHOTEL โดยมีมูลค่าราว 3.5-3.9 พันล้านบาท (เทียบกับมูลค่าทางบัญชี ณ สิ้นไตรมาส 2/59 ที่ 1.56 พันล้านบาท) ซึ่งโครงการนี้มีอายุสิทธิการบริหารเหลือ 21 ปี
นับเป็นบวกกับ LH และ LHHOTEL โดย LH จะมีกำไรจากการขายสินทรัพย์ครั้งนี้ ซึ่งเมื่อพิจารณาจากราคาขาย มูลค่าทางบัญชี และสัดส่วนของถือหุ้นของ LH ที่ 60% ดังกล่าวแล้วพบว่า บริษัทจะมีกำไรหลังภาษี 863 ล้านบาทถึง 1.0 พันล้านบาท (ให้อัตราภาษี 20% และให้ LH มีสัดส่วนการถือหุ้นใน LHHOTEL คงไว้ที่ 9%)
ขณะที่ LHHOTEL ก็มีสินทรัพย์เพิ่มขึ้นจากปัจจุบันที่มีเพียงโครงการเดียวคือ เซ็นเตอร์พอยท์ เทอร์มินอล 21 ทั้งนี้จะมีการประชุมผู้ถือหุ้นเพื่อพิจารณาอนุมัติในวันที่ 1 พ.ย.59 และดีลคาดว่าจะแล้วเสร็จในไตรมาส 1/60 
โดย LHHOTEL จะเพิ่มทุนเพื่อเข้าซื้อสินทรัพย์ โดย 1) ไม่น้อยกว่า 50% ของหุ้นเพิ่มทุนจะจัดสรรให้กับผู้ถือหน่วยเดิม ราคาขึ้นกับผลการทำ Book building, 2) จัดสรรให้กับ LH (ไม่เกิน 20%) และ GIC (ไม่เกิน 6%) และ 3) ส่วนที่เหลือจะจัดสรรเป็น PP หรือ PO ที่ราคาเดียวกับ Book building
กำไรสุทธิ LH ปี 60 มีโอกาสเพิ่มขึ้น 8.5-10% หากดีลนี้สำเร็จและตัวเลขเป็นไปตามที่ประเมินไว้ข้างต้น คาดการณ์กำไรสุทธิปี 60 ของ LH จะเพิ่มขึ้น 8.5-10% (โดยส่วนแบ่งกำไรของโครงการ ที่หายไปจะได้รับการชดเชยด้วยกำไรจากการขายโครงการ ซึ่งสุทธิแล้วอยู่ที่ 745-899 ล้านบาท ทั้งนี้ประเมินว่า LH ได้รับส่วนแบ่งกำไรจากแกรนด์ เซ็นเตอร์ พอยท์ ราชดำริ 118 ล้านบาท/ปี)
แนะนำซื้อลงทุนทั้งใน LH และ LHHOTEL โดยแนะนำซื้อ LH โดยให้ราคาพื้นฐาน 11.50 บาท อิงกับวิธี Sum-of-parts และแนะนำซื้อ LHHOTEL ราคาพื้นฐาน 16.30 บาท (ไม่รวมโครงการแกรนด์ เซ็นเตอร์ พอยท์ ราชดำริ) โดยคาดการณ์ Dividend yield ปี 59-60 ไว้กว่า 7% ต่อปี  